Broj: 711-I-700-P-387-18/19-04-18

Zagreb, 14. ožujka 2019.g

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom vlastitih saznanja o mogućem sukobu interesa **dužnosnika Josipa Čolakovca, zamjenika općinskog načelnika Općine Gradište,** na 43. sjednici, održanoj 14. ožujka 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Josipa Čolakovca, zbog moguće povrede članka 14. stavka 1. ZSSI-a, koja proizlazi iz istovremenog obnašanja dužnosti zamjenika općinskog načelnika Općine Gradište i obavljanja poslova direktora u trgovačkom društvu EUROVITA j.d.o.o. u razdoblju od 12. lipnja 2015. do 8. listopada 2017.g.**
2. **Pokreće se postupak za odlučivanje o sukobu interesa protiv dužnosnika Josipa Čolakovca zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva EUROVITA j.d.o.o. na povjerenika.**
3. **Poziva se dužnosnik Josip Čolakovac da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da je Josip Čolakovac obnašao dužnost zamjenika općinskog načelnika Općine Gradište od u mandatu 2013.-2017. te da istu dužnost ponovo obnaša u mandatu 2017.-2021. Stoga je Josip Čolakovac, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Pritom se napominje da obavljanje poslova direktora odnosno osobe ovlaštene za zastupanje u društvu s ograničenom odgovornošću predstavlja obavljanje poslova uprave u toj vrsti trgovačkih društava, sukladno relevantnim odredbama Zakona o trgovačkim društvima. Stoga dužnosnici, na temelju članka 14. stavka 1. u vezi s člankom 20. stavkom 3. ZSSI-a, za vrijeme obnašanja dužnosti, kao ni u razdoblju od dvanaest mjeseci nakon prestanka obnašanja dužnosti, ne mogu u trgovačkim društvima obavljati funkcije člana uprave odnosno direktora.

Člankom 16. stavkom 1. ZSSI-a propisano je da dužnosnik koji ima 0,5 % i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. Ovoga Zakona ili posebno tijelo. Ta osoba odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 5. ZSSI-a propisano je da su povezane osobe u smislu ovog zakona članovi obitelji dužnosnika navedeni u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanim s dužnosnikom.

Potrebno je ukazati na razliku između upravljačke funkcije odnosno poslova upravljanja u trgovačkom društvu i upravljačkih prava, zbog čega postoje dvije različite stipulacije ograničenja odnosno zabrana u članku 14. i članku 16. ZSSI-a.

Zabrana iz članka 14. stavka 1. ZSSI-a u pogledu upravljačkih funkcija u trgovačkim društvima propisana je striktno i beziznimno i neovisno o vlasničkoj strukturi trgovačkog društva, dakle neovisno o tome je li dužnosnik osobno imatelj udjela u temeljnom kapitalu vlasništvu konkretnog trgovačkog društva. S druge strane obveza prijenosa upravljačkih prava iz članka 16. stavka 1. ZSSI-a odnosi se na obvezu dužnosnika da prenese na povjerenika one ovlasti i prava, koja kao osnivač/član odnosno dioničar ima u skupštini toga trgovačkog društva.

 Potrebno je napomenuti da se na dužnosnike koji dužnost obnašaju volonterski ne primjenjuje zabrana istovremenog obavljanja drugih poslova kao stalnog i redovitog zanimanja, propisana člankom 13. stavkom 2. ZSSI-a. Međutim, zabrana istovremenog obnašanja dužnosti i članstva u upravi trgovačkog društva iz članka 14. stavka 1. ZSSI-a primjenjuje se neovisno o tome obnaša li pojedini dužnosnik dužnost profesionalno (uz primanje plaće) ili volonterski i primaju li pritom volontersku naknadu ili ne. Isto tako, odredbe članka 16. ZSSI-a primjenjuju se neovisno o tome obnaša li dužnosnik dužnost profesionalno ili volonterski.

Dužnosnik je Povjerenstvu dana 11. listopada 2017. podnio Izvješće o imovinskom stanju povodom ponovnog stupanja na dužnost zamjenika općinskog načelnika Općine Gradište. U izvješću je prijavio podatak da navedenu dužnost obavlja volonterski, a da tijekom obnašanja dužnosti obavlja drugi posao i to posao ekonoma-vozača u trgovačkom društvu EUROVITA j.d.o.o. od 9. listopada 2017.g. Nadalje, dužnosnik je u rubrici Izvješća „Poslovni udjeli, dionice i vrijednosni papiri u poslovnim subjektima“ prijavio podatak da je osobno imatelj 100 % poslovnog udjela odnosno udjela u vlasništvu trgovačkog društva EUROVITA j.d.o.o., OIB: 68592385351, a uz to podatak da je nije izvršen prijenos upravljačkih prava po osnovi navedenog poslovnog udjela.

Uvidom u izvadak iz sudskog registra Trgovačkog suda u Zagrebu Povjerenstvo je utvrdilo da je pod matičnim brojem subjekta: 030161059, OIB: 68592385351 upisano trgovačko društvo EUROVITA j.d.o.o., sa sjedištem u Županji. Kao jedini osnivač i član toga trgovačkog društva upisan je Josip Čolakovac (osobnih podataka istovjetnih s osobnim podacima dužnosnika navedenim u Izvješću o imovinskom stanju). Uvidom u povijesni izvadak iz sudskog registra utvrđeno je da je Josip Čolakovac, obavljao funkciju direktora istog trgovačkog društva od osnivanja (osnivanje društva upisano u sudski registar 12. lipnja 2015.) do 8. listopada 2017.g., od kojeg dana ovu funkciju obavlja Ana Hrastović.

Napominje se da je dužnosnik 12. srpnja 2017.g. Povjerenstvu podnio Izvješće o imovinskom stanju koje nije odobreno s obzirom na nedostatke utvrđene u postupku administrativne provjere te je dužnosniku upućen Zaključak broj 711-I-IK-2148/17-02-10, kojim se poziva na dostavljanje ispravno popunjenog izvješća o imovinskom stanju. U obrazloženju toga zaključka dužnosnik je upozoren da je obvezan, sukladno odredbama članka 14. i 16. ZSSI-a, odstupiti s mjesta osobe ovlaštene za zastupanje u trgovačkom društvu kao i izvršiti prijenos upravljačkih prava u trgovačkom društvu.

Dužnosnik je povodom navedenog Zaključka Povjerenstva 11. listopada 2017.g. dostavio dopis u kojem u bitnom navodi da je svoja upravljačka prava koja proizlaze iz 100% udjela u trgovačkom društvu EUROVITA j.d.o.o. prenio ugovorom na ………………….. te da isti ugovor dostavlja uz navedeni dopis, kao i da je pokrenut postupak upisa Ane Hrastović kao jedinog člana uprave navedenog trgovačkog društva u sudskom registru. U dopisu dužnosnik obavještava Povjerenstvo da će nadalje biti djelatnik navedenog trgovačkog društva na radnom mjestu ekonoma-vozača i da stoga neće imati utjecaj niti biti dio upravljačke strukture.

Međutim, akt koji je dužnosnik dostavio uz navedeni dopis od 11. listopada 2017.g. nije ugovor o prijenosu upravljačkih prava već Odluka osnivača Josipa Čolakovca od 8. listopada 2017.g. o opozivu i imenovanju člana uprave, kojim je opozvan Josip Čolakovac s funkcije člana uprave-direktora, a na istu funkciju imenovana Ana Hrastović.

Uz navedeni dopis dužnosnika nije dostavljen drugi akt, kao niti do donošenja ove odluke te Povjerenstvo zaključuje da ugovor o prijenosu upravljačkih prava na povjerenika u smislu članka 16. stavka 1. ZSSI-a nije sklopljen odnosno da je dužnosnik pogrešno poistovjetio obavljanje upravljačkih poslova koje obavlja uprava društva s upravljačkim pravima koje imaju osnivači odnosno članovi društva.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnik Josip Čolakovac počinio povredu članka 14. stavka 1. ZSSI-a, koja proizlazi iz istovremenog obnašanja dužnosti zamjenika općinskog načelnika Općine Gradište i obavljanja poslova direktora u trgovačkom društvu EUROVITA j.d.o.o. u razdoblju od 12. lipnja 2015. do 8. listopada 2017.g. Stoga je Povjerenstvo donijelo odluku kao u točki I. izreke ovog akta.

Ujedno, iz prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnik Josip Čolakovac počinio povredu članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva EUROVITA j.d.o.o. na povjerenika. Stoga je Povjerenstvo donijelo odluku kao u točki II. izreke ovog akta.

Povjerenstvo napominje da je, radi provjere eventualne povrede zabrane stupanja u poslovne odnose tijela u kojem dužnosnik obnaša dužnost i poslovnog subjekta u kojem dužnosnik ima 0,5 % ili više udjela u vlasništvu, propisane člankom 17. ZSSI-a, zatražilo podatke od Općine Gradište.

Na zahtjev Povjerenstva, Jedinstveni upravni odjel Općine Gradište dostavio je očitovanje od 4. veljače 2019., KLASA: 035-01/19-01, URBROJ: 2212/06-03-19-1 u kojem navodi da ista nije za vrijeme mandata dužnosnika stupala ni u kakve poslovne odnose s trgovačkim društvom EUROVITA j.d.o.o. Stoga nije utvrđeno da bi bila počinjena moguća povreda članka 17. ZSSI-a.

Poziva se dužnosnik Josip Čolakovac u točki III. izreke da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka iz točke I. i II. izreke i na ostale navode iz obrazloženja ove odluke te da dostavi relevantnu dokumentaciju s kojom raspolaže.

Tijekom postupka pred Povjerenstvom potrebno je utvrditi okolnosti postupanja dužnosnika vezano za predmetnu moguću povredu članka 14. stavka 1. i 16. stavak 1. ZSSI-a.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Josip Čolakovac, elektroničkom dostavom
2. Objava na internetskoj stranici Povjerenstva
3. Pismohrana